APSTIPRINĀTS

ar LKA Senāta sēdes Nr. 7 lēmumu Nr. 8

2012. gada 8. oktobrī

Ar grozījumiem, kas apstiprināti:

ar LKA Senāta sēdes Nr. 6 lēmumu Nr. 4

2018. gada 17. septembrī;

ar LKA Senāta sēdes Nr. 6 lēmumu Nr. 9

2021. gada 21. jūnijā;

ar LKA Senāta sēdes Nr. 2 lēmumu Nr. 4

2024. gada 12. februārī;

Latvijas Kultūras akadēmijas Senāta sēdē

2025. gada 16. jūnijā, protokola Nr. 1.2-1/6

**Latvijas Kultūras akadēmijas**

**Studējošo pašpārvaldes nolikums**

Iekšējais normatīvais akts Nr. 1.0-7/…

Izdots saskaņā ar Augstskolu likuma 53.panta pirmo daļu

1. **Vispārīgie noteikumi**
	1. Šis nolikums reglamentē Latvijas Kultūras akadēmijas (turpmāk tekstā – LKA) Studējošo pašpārvaldes (turpmāk tekstā – SP) darbību, biedru uzņemšanas un SP valdes vēlēšanu kārtību.
	2. SP ir uz vienu gadu vēlēta studējošo neatkarīga, koleģiāla institūcija studējošo tiesību un interešu pārstāvībai LKA.
	3. SP zīmols ir Latvijas Kultūras akadēmijas Studējošo pašpārvalde.
	4. SP savā darbībā ievēro Latvijas Republikas (turpmāk tekstā – LR) normatīvos aktus, LKA Satversmi, LKA statūtus, citus LKA darbību reglamentējošos dokumentus, kā arī šo nolikumu.
	5. LKA vadības institūciju pienākums ir atbalstīt un sekmēt SP darbību.
	6. Jaunu biedru uzņemšanu un SP valdes vēlēšanas organizē SP.
	7. Darbošanās SP ir brīvprātīga.
2. **SP mērķi, uzdevumi un darbības metodes**
	1. SP mērķis ir aizstāvēt un pārstāvēt visu studējošo intereses akadēmiskos, materiālos, kultūras un sadzīves jautājumos augstskolā un citās valsts institūcijās.
	2. SP uzdevumi:
		1. veidot savu organizatorisko un pārvaldes struktūru;
		2. izstrādāt savas darbības pamatvirzienus;
		3. reprezentēt studējošos valsts un starptautiskajā vidē;
		4. sadarboties ar LR un ārvalstu izglītības iestādēm un ar to studējošo pašpārvaldēm;
		5. izzināt studējošo vajadzības, intereses un vēlmes akadēmiskā procesa uzlabošanai un sniegt priekšlikumus šo uzlabojumu īstenošanai;
		6. piedalīties studējošo ārpus nodarbību aktivitāšu organizēšanā un koordinēšanā;
		7. informēt studējošos par SP darbību un aktivitātēm;
		8. piedalīties LKA lēmējinstitūciju darbībā, pārstāvot studējošo intereses;
		9. izstrādāt SP budžeta projektu un uzraudzīt tā izlietojumu.
	3. SP tiesības:
		1. saņemt informāciju un paskaidrojumus no jebkuras LKA amatpersonas jautājumos, kas skar studējošo intereses;
		2. izmantot un rīkoties ar SP lietošanā nodoto īpašumu saskaņā ar SP mērķiem un uzdevumiem;
		3. rīkoties ar SP piešķirto budžetu šajā nolikumā noteikto mērķu un uzdevumu īstenošanai;
		4. darboties citās organizācijās vai to savienībās, kuru darbība un statūti nav pretrunā ar SP nolikumu;
		5. saņemt normatīvajos aktos noteikto SP finansējumu;
		6. darboties visās LKA lēmējinstitūcijās.
3. **SP organizatoriskā struktūra**
	1. SP veido vismaz 15 biedri, no kuru vidus ievēlē SP valdi.
	2. SP valdi ievēlē uz termiņu līdz nākamās SP valdes vēlēšanām.
	3. SP pilnvarota pārstāvības un vadības izpildinstitūcija ir SP valde.
	4. SP valde:
		1. vada un organizē studējošo interešu aizstāvēšanu un to pārstāvniecību šī nolikuma 2.2. punktā minētajos jautājumos;
		2. lemj par SP finanšu resursu izlietojumu;
		3. izstrādā priekšlikumus SP nolikuma grozījumiem un virza tos apstiprināšanai SP;
		4. sagatavo un sniedz atskaites SP par SP valdes paveikto mēneša ietvaros, ikmēneša sēdēs, ja nelemj citādi;
		5. izvirza SP apstiprināšanai studējošo pārstāvjus LKA lēmējinstitūcijās;
		6. izvirza SP apstiprināšanai Latvijas Studentu apvienības domnieku;
		7. izvirza SP apstiprināšanai LKA Satversmes sapulces studējošo kandidātus;
		8. organizē SP valdes vēlēšanas;
		9. sniedz informāciju LKA SP biedriem par SP valdes paveikto darbu;
		10. pastāvīgi uzglabā SP sēžu un valdes sēžu protokolus;
		11. veic sava amata pienākumus no 1. janvāra līdz 31. decembrim.
	5. SP valdes locekļu skaitu un amata nosaukumus nosaka SP sēdē pirms valdes vēlēšanu izziņošanas.
	6. SP valdes locekļu skaits nedrīkst būt mazāks par 3 un pārsniegt 9 valdes locekļus.
	7. SP valdes locekļi savus pienākumus pilda saskaņā ar SP valdes izstrādātajiem un SP sēdē apstiprinātajiem amatu aprakstiem.
	8. SP valdes sēdes notiek vismaz reizi nedēļā studiju gada laikā, ja valde nelemj citādi.
	9. SP valdes ārkārtas sēdi sasauc SP priekšsēdētājs vai ne mazāk kā divi valdes locekļi, vai tā tiek sasaukta ne mazāk kā pēc piecu biedru rakstveida pieprasījuma.
	10. SP valde ir pilntiesīga, ja uz sēdi ir ieradusies vismaz puse valdes locekļu.
	11. SP valdes sēdes vada SP priekšsēdētājs vai viņa prombūtnes laikā tā vietnieks, vai cita priekšsēdētāja norīkota persona.
	12. SP valdes sēdes tiek protokolētas. Protokolā obligāti ieraksta pieņemtos lēmumus, norādot katra valdes locekļa balsojumu “par” vai “pret” par katru lēmumu. Protokolu paraksta SP valdes sēdes vadītājs un protokolists. Pēc sēdes protokols tiek izsūtīts SP valdei.
	13. SP lēmumus var pieņemt ar klātesošo SP valdes locekļu balsu vairākumu atklātā balsošanā, ja pirms lēmuma pieņemšanas nav nobalsots par citu balsošanas kārtību. Ja ir vienāds balsu skaits, tad noteicošā ir SP priekšsēdētāja balss. Ja SP priekšsēdētājs nepiedalās balsojumā, tad noteicošā ir sēdes vadītāja balss.
	14. SP valdes locekļi savam vadītajam virzienam piesaista studējošos darbam darba grupās.
	15. Jebkurš LKA studējošais var kļūt par darba grupas dalībnieku studiju gada ietvaros, aizpildot pieteikuma anketu, ko izveidojis attiecīgās darba grupas vadītājs.
	16. SP sēde ir patstāvīgi funkcionējoša SP lēmējinstitūcija, kas sanāk ne retāk kā divas reizes mēnesī studiju gada laikā, ja nelemj citādi.
	17. Pašpārvalde:
		1. apstiprina SP valdes sagatavotos grozījumus SP nolikumā un deleģē pienākumu SP valdei virzīt to apstiprināšanai LKA Senātā;
		2. uzklausa SP valdes atskaites;
		3. ievēlē studējošo pārstāvjus LKA lēmējinstitūcijās;
		4. ievēlē domnieku Latvijas Studentu apvienības domē;
		5. izvirza studējošo pārstāvjus Satversmes sapulces vēlēšanām.
	18. SP biedram ir tiesības:
		1. ievēlēt SP valdi;
		2. tikt ievēlētam SP valdē;
		3. piedalīties, paust viedokli un iesniegt priekšlikumus SP valdes un pašpārvaldes sēdēs;
		4. iepazīties ar SP finanšu pārskatiem un SP valdes pieņemtajiem lēmumiem.
	19. SP biedram ir pienākums:
		1. līdzdarboties SP darbā;
		2. pārstāvēt SP;
		3. iepazīties ar visiem SP saistošajiem dokumentiem;
		4. apmeklēt SP sēdes;
		5. ievērot SP iekšējās kārtības noteikumus.
4. **Kārtība, kādā studējošie tiek izvirzīti un ievēlēti LKA koleģiālajās institūcijās**
	1. Kārtība, kādā studējošie tiek izvirzīti LKA Satversmes sapulces vēlēšanām:
		1. LKA pilna laika studiju studējošo pārstāvju skaitu LKA Satversmes sapulcē nosaka LKA Satversme;
		2. LKA pilna laika studiju studējošie rakstveidā piesaka savu kandidatūru izvirzīšanai LKA Satversmes sapulces vēlēšanām SP valdei;
		3. LKA pilna laika studiju studējošo kandidātus LKA Satversmes sapulces vēlēšanām izvirza Pašpārvalde, aizklāti balsojot par katru kandidātu, klātesot ne mazāk kā divām trešdaļām no SP biedru kopsapulces;
		4. studējošais tiek uzskatīts par izvirzītu LKA Satversmes sapulces vēlēšanām, ja balsojumā ieguvis vairāk par pusi no klātesošo SP biedru balsīm.
	2. Kārtība, kādā studējošie tiek ievēlēti LKA Senātā:
		1. studējošo pārstāvju skaitu LKA Senātā nosaka LKA Senāta nolikums;
		2. studējošais savu kandidatūru LKA Senāta amatam rakstveidā iesniedz SP valdei;
		3. studējošo pārstāvjus LKA Senātā uz vismaz 1 semestri ievēl SP, aizklāti balsojot, klātesot ne mazāk kā pusei no SP;
		4. studējošais uzskatīts par ievēlētu LKA Senātā, ja balsojumā ieguvis vairāk nekā pusi no klātesošo SP biedru balsīm;
		5. SP priekšsēdētāja vietnieks sagatavo šī protokola izrakstu ar SP biedru kopsapulces lēmumu un SP priekšsēdētājs iesniedz to LKA Senāta priekšsēdētājam.
	3. Kārtība, kādā studējošie tiek ievēlēti LKA Akadēmiskajā šķīrējtiesā:
		1. studējošo pārstāvju skaitu LKA Akadēmiskajā šķīrējtiesā nosaka LKA Satversme;
		2. studējošais savu kandidatūru LKA Akadēmiskās šķīrējtiesas amatam iesniedz SP valdei rakstveidā;
		3. studējošos pārstāvjus LKA Akadēmiskajā šķīrējtiesā uz trim gadiem ievēl SP;
		4. studējošais tiek uzskatīts par ievēlētu LKA Akadēmiskajā šķīrējtiesā, ja balsojumā vairāk nekā puse no klātesošajiem SP biedriem SP sēdē aizklāti nobalso “par” konkrētā studējošā ievēlēšanu LKA Akadēmiskajās šķīrējtiesas amatā.
5. **SP biedru vēlēšanas**
	1. SP vēlēšanās tiesības kandidēt LKA bakalaura, maģistra un īsā cikla profesionālās augstākās izglītības studiju programmu studējošajiem.
	2. Katra studiju gada oktobrī SP valde izsludina kandidatūru pieteikšanu LKA SP vēlēšanām.
	3. Studenti aizpilda pieteikuma veidlapu SP vēlēšanām, ko var iegūt LKA mājaslapā un noteiktajā termiņā iesniedz SP valdei.
	4. Par pieteikuma atbilstību pārliecinās SP priekšsēdētāja vietnieks vai SP valdes pārstāvis, ja valde nelemj citādi.
	5. Par derīgiem tiek atzīti pieteikumi, kas ir aizpildīti atbilstoši pieteikumā minētajām prasībām un kuros ir norādīta visa nepieciešamā informācija.
	6. Tie studenti, kuru pieteikumi tiek atzīti par atbilstošiem, ir tiesīgi kandidēt SP vēlēšanās.
	7. SP vēlēšanas norisinās oktobrī. Konkrētu laiku un vietu nosaka un izziņo SP valde.
	8. Par SP biedriem tiek ievēlēti vismaz 15 kandidāti, kuri saņēmuši vislielāko balsu skaitu. Kandidāts netiek ievēlēts, ja 2/3 vēlētāju ir nobalsojuši pret.
	9. SP vēlēšanu rezultāti tiek paziņoti ne vēlāk kā 5 dienu laikā pēc vēlēšanu norises.
6. **SP valdes vēlēšanas**
	1. SP valdes vēlēšanās tiesības kandidēt LKA bakalaura, maģistra un īsā cikla profesionālās augstākās izglītības studiju programmu studējošajiem, kuri ir ievēlēti biedra statusā LKA SP biedru vēlēšanās.
	2. SP valdes vēlēšanas notiek novembrī.
	3. Pēdējā SP valdes sēdē pirms SP vēlēšanām tiek apstiprināts jaunās SP valdes modelis.
	4. SP valdi SP biedri ievēl vienlīdzīgās, tiešās un aizklātās vēlēšanās uz termiņu līdz nākamās SP valdes vēlēšanām.
	5. SP biedri iesūta savu kandidatūru SP valdes amatam ne vēlāk kā 3 darba dienas pirms valdes vēlēšanām, elektroniski nosūtot pieteikumu uz norādīto e-pasta adresi. Gadījumā, ja pieteikums tiek saņemts pēc noteiktā termiņa, tad par šo kandidatūru lemj biedri SP valdes vēlēšanās. Pieteikumā jānorāda kandidāta vārds, uzvārds, amats, uz kuru kandidē, pievienojot CV, motivācijas vēstuli un gada darba plānu – strukturētu pa mēnešiem. Komunikācijas virziena vadītāja amata kandidātiem ir jāiesniedz arī savs portfolio.
	6. Ja SP biedram nav iespējams piedalīties SP valdes vēlēšanās klātienē attaisnojošu iemeslu dēļ, tad SP biedram ir iespēja piedalīties vēlēšanās attālināti.
	7. Tiesības balsot par SP valdes kandidātiem ir tikai SP biedriem.
	8. Uz SP priekšsēdētāja amatu kandidēt var SP biedrs, kurš vismaz vienu gadu darbojies SP.
	9. Kandidēt var uz vairākiem SP valdes amatiem, taču ieņemt drīkst tikai vienu amatu.
	10. SP priekšsēdētāja vietnieks nodrošina vēlēšanu saraksta izveidošanu, pārbaudot kandidātu atbilstību, izsūta kandidātu iesūtītos pieteikumus SP biedriem un sagatavo noteiktu skaitu vēlēšanu biļetenu.
		1. SP biedriem, kas vēlēšanās piedalās attālināti, SP priekšsēdētāja vietnieks nodrošina elektroniskus vēlēšanu biļetenus.
	11. Vēlēšanu komisija tiek apstiprināta 3 cilvēku sastāvā atklātā balsošanā valdes vēlēšanu sākumā.
	12. Vēlēšanu komisijas locekļi no sava vidus ievēl priekšsēdētāju un sekretāru uz SP valdes vēlēšanu laiku.
	13. Vēlēšanu biļetenā norāda:
		1. amatu, uz ko SP biedrs kandidē;
		2. pieteikto SP biedra vārdu un uzvārdu.
	14. Vēlēšanu biļetenā pretī katra kandidāta vārdam un uzvārdam ir vieta vēlētāja atzīmes izdarīšanai.
	15. Vēlēšanu biļetenā, pretī kandidātu vārdiem un uzvārdiem vēlētājs var izdarīt atzīmi „+”, ja atbalsta konkrētā kandidāta ievēlēšanu un „-”, ja neatbalsta kandidāta ievēlēšanu.
	16. Ja uz kādu no SP valdes amatiem nav pieteicies neviens kandidāts, par to klātesošos informē Vēlēšanu komisijas priekšsēdētājs un pirms pirmā kandidāta uzrunas klātesošajiem SP biedriem ir tiesības pieteikties uz vakantajām amata vietām. SP biedriem vēlēšanu laikā nav tiesības pieteikties uz amatiem, kur jau ir vismaz viens kandidāts.
	17. Katrs vēlētājs var balsot par katru no kandidātiem tikai vienu reizi.
	18. Pirms pirmā kandidāta uzrunas vēlēšanu komisija paziņo par kvorumu.
	19. Katram kandidātam pirms balsošanas uzsākšanas ir jāsaka uzruna, parādot savu atbilstību konkrētam amatam. Uzstāšanās secību nosaka Vēlēšanu komisija.
	20. Pirms pirmā kandidāta uzstāšanās Vēlēšanu komisija pārliecinās par to, vai vēlēšanu urna ir tukša. Pēc tam vēlēšanu urnu aizzīmogo.
	21. Vēlēšanu laikā uzraudzību par kārtību vēlēšanu telpā nodrošina Vēlēšanu komisija.
	22. Vēlēšanu komisijas sekretārs vēlētāju sarakstā pretī vēlētāja vārdam un uzvārdam izdara atzīmi par piedalīšanos vēlēšanās. Vēlētājs parakstās vēlēšanu sarakstā.
	23. Katrs vēlētājs no Vēlēšanu komisijas sekretāra saņem biļetenus, ko apzīmogojis Vēlēšanu komisijas priekšsēdētājs.
	24. Aizpildītus vēlēšanu biļetenus vēlētājs Vēlēšanu komisijas locekļa klātbūtnē personiski iemet aizzīmogotā vēlēšanu urnā.
	25. Vēlēšanu komisijai ir tiesības pieņemt vēlēšanu biļetenus pirms vēlēšanu procesa uzsākšanas tikai ar Vēlēšanu komisijas vienbalsīgu lēmumu.
	26. Vēlēšanu komisija pēc vēlēšanām urnu nogādā Vēlēšanu komisijas telpā un atver to.
	27. Vēlēšanu komisija protokolē vēlēšanu rezultātus.
	28. Vēlēšanu komisijas protokolā atzīmē:
		1. sākotnējo biļetenu skaitu;
		2. izsniegto biļetenu skaitu;
		3. neizsniegto biļetenu skaitu;
		4. saņemto biļetenu skaitu pēc urnas atvēršanas;
		5. nederīgo biļetenu skaitu.
	29. Nederīgi ir biļeteni, kuros:
		1. nav izdarīta atzīme vēlēšanu biļetenā;
		2. ir svītrojumi, biļeteni ir saplēsti vai citādi bojāti.
	30. Pēc vēlēšanu urnas atvēršanas, Vēlēšanu komisija nodotos vēlēšanu biļetenus sašķiro pēc amatiem.
	31. Pēc balsu saskaitīšanas un protokola parakstīšanas visus derīgos vēlēšanu biļetenus un protokolu nodod SP valdei.
	32. Kandidāts ir ievēlēts, ja par to nobalso vairāk nekā puse no klātesošajiem SP biedriem.
	33. Katrā kandidātu sarakstā pieteiktie kandidāti sarindojami pēc saņemto balsu skaita. Vienāda balsu skaita gadījumā kandidāti vēlreiz prezentē sevi amatam un vēlēšanas konkrētajam amatam notiek atkārtoti.
	34. Vēlēšanu rezultāti jāpublicē LKA mājaslapā un LKA SP sociālajos tīklos nākamajā dienā pēc vēlēšanām.
	35. Sūdzības par Vēlēšanu komisijas rīcību un vēlēšanām iesniedzamas bijušajai SP valdei ne vēlāk kā trīs dienu laikā pēc vēlēšanu rezultātu publicēšanas. Iesniegtās sūdzības SP valde izskata divu dienu laikā. Ja tā atzīst sūdzības par pamatotām un pārkāpumus par tādiem, kas būtiski ietekmējuši vēlēšanu iznākumu, trīs nedēļu laikā SP valde pārvēlējama atkārtoti. Ja šajā laikā sūdzību nav, jaunā SP valde uzskatāma par ievēlētu.
	36. Jaunās SP valdes termiņš sākas no nākamā gada 1. janvāra.
7. **Kārtība, kādā SP valdes locekļi tiek atcelti no ieņemamā amata un biedri izslēgti no biedru saraksta**
	1. Ja SP valdes loceklis nepilda sava amata pienākumus, tad pēc vismaz divu SP valdes locekļu vai piecu SP biedru rakstveida pieprasījuma SP valdei ir pienākums ierosināt balsojumu par konkrētā SP valdes locekļa atcelšanu no ieņemamā amata.
	2. SP valdes locekļa atcelšanu no amata pienākumu pildīšanas var ierosināt, ja:
		1. SP valdes loceklis nav apmeklējis vismaz 3 SP valdes sēdes pēc kārtas neattaisnojošu iemeslu dēļ;
		2. nepilda sava amata pienākumus.
	3. SP priekšsēdētājs vai viņa prombūtnes laikā tā vietnieks, vai cita SP valdes norīkota persona sasauc SP sēdi, kurā notiks balsojums par SP valdes locekļa atcelšanu, tiek paziņots vismaz piecas dienas pirms noteiktā sēdes laika.
	4. SP sēde ir pilntiesīga lemt par SP valdes locekļa atcelšanu, ja ir kvorums. SP Valdes loceklis ir uzskatāms par atceltu, ja par SP valdes locekļa atcelšanu atklātā balsošanā ir nobalsojusi vairāk nekā puse no sēdē klātesošajiem biedriem. Ja ir vienāds balsu skaits, tad noteicošā ir SP priekšsēdētāja balss.
	5. Ja sēdē, kurā tiek lemts par SP valdes locekļa atcelšanu, ierodas mazāk kā puse biedru, tad atkārtoti tiek sasaukta sēde šī nolikuma 7.3. punkta noteiktajā kārtībā. SP valdes loceklis tiek uzskatīts par atceltu, ja par tā atcelšanu atklātā balsojumā tas iegūst vairāk nekā pusi no klātesošo balsīm.
	6. Ja SP valdes loceklis rakstveidā izsaka turpmāku nevēlēšanos pildīt viņam uzticētos pienākumus, vai tiek atcelts no pienākumu pildīšanas, SP ievēl jaunu SP valdes locekli šī nolikuma noteiktajā kārtībā.
	7. SP biedrs var tikt izslēgts no pašpārvaldes, ja:
		1. neapmeklē trīs SP sēdes pēc kārtas neattaisnojošu iemeslu dēļ;
		2. neievēro SP nolikumu;
		3. tiek eksmatrikulēts;
		4. paralēli darbojas kādā citā augstākās izglītības iestādes SP.
	8. Par SP biedru izslēgšanu no biedru saraksta lemj SP sēdē, kurā pastāv kvorums, pēc SP priekšsēdētāja ierosinājuma. Biedrs tiek izslēgts, ja par to nobalso ne mazāk kā puse no klātesošajiem biedriem.
8. **Studējošo pašpārvaldes īpašums un finansēšana**
	1. SP rīcībā ir kustamais un nekustamais īpašums, ko LKA nodevusi SP lietošanā un ko SP iegādājusies vai saņēmusi kā dāvinājumu.
	2. SP darbība tiek finansēta no LKA un Latvijas Kultūras akadēmijas Latvijas Kultūras koledžas (tekstā turpmāk – LKA LKK) dotācijas. SP budžets sastāv no vismaz 1/200 no LKA un LKA LKK dotācijas.
	3. SP ir tiesības pārraudzīt un rīkoties ar tās rīcībā nodoto mantu un finanšu resursiem studējošo interesēs, veicot šajā nolikumā noteiktos uzdevumus.
	4. SP valde, beidzoties pilnvaru termiņam, kopā ar jaunievēlēto SP valdi, paraksta pieņemšanas nodošanas aktu par SP finanšu stāvokli.
9. **Noslēguma jautājumi**
	1. Nolikums stājas spēkā ar 2025./2026. studiju gadu.
	2. Ar šī nolikuma stāšanos spēkā spēku zaudē “Latvijas Kultūras akadēmijas aģentūras “Latvijas Kultūras akadēmijas Latvijas Kultūras koledžas” studentu pašpārvaldes nolikums (apstiprināts LKA Latvijas Kultūras koledžas padomes 30.09.2020. sēdē)”.